kardosdrur/scandi-wiki huggingface dataset:
Geneveprotokollen af 4. oktober 1922

Geneveprotokollen af 4. oktober 1922 er en erklæring underskrevet af England, Frankrig, Italien og Tjekkoslovakiet, der i forlængelse af Saint-Germain-traktaten gav sin støtte til genopbygningen af Østrig efter 1. verdenskrig.

Østrig var efter krigen reduceret til en lille stat, der i 1920 fik en ny forfatning. Landet var i økonomisk krise, da de økonomisk givende landbrugsområder i Ungarn og industriomåderne i Böhmen var afgivet. Manglen på varer havde medført hyperinflation i begyndelsen af 1920'erne, og Østrig havde brug for både mellemstatslig og økonomisk støtte udefra. Landets kreditværdighed var ikke stor, men et vigtigt skridt på vejen for landets genopbygning var en støtteerklæring fra England, Frankrig, Italien og Tjekkoslovakiet, der garanterede Østrigs suverænitet.

Den 4. oktober 1922 underskrev de fire lande en protokol der erklærede, at landene:

 ville respektere Østrigs politiske uafhængighed og territoriale suverænitet
 ikke ville tage økonomiske skridt i forhold til at kompromitere denne uafhængighed
 ville afholde sig fra enhver handling, der strider mod ånden i aftaler, der skal stimulere den økonomiske rekonstruktion af Østrig eller have indflydelse på Østrigs kreditmuligheder
 ville rejse sagen i Folkeforbundet, hvis nogen af verdens nationer skulle handle mod disse principper

På den anden side skulle Østrig ifølge protokollen garantere, at Østrig ville respektere Saint-Germains-traktatens bestemmelser om landets suverænitet og på ingen måde kompromitere den gennem aftaler med andre lande.

I forlængelse af Geneveprotokollen opnåede Østrig et lån fra Folkebundet på 650 mio. østrigske kroner. Lånet førte til en økonomisk stabilisering og muliggjorde indførelse af ny valuta i 1925 – den østrigske schilling.

Geneveprotokollen indgik i 1931 i en afgørelse fra Den Internationale Domstol i Haag. Den 5. september erklærede domstolen den planlagte toldunion mellem Østrig og Tyskland for uforenelig med Geneveprotokollen af 4. oktober 1922. Det var Østrig og Tysklands sidste forsøg på at opnå billigelse fra sejrsmagterne fra 1. verdenskrig om at indgå et tættere konstitutionelt samarbejde.

Kilder

Eksterne henvisninger 
Geneveprotokolen af 4. oktober 1922 

Folkeforbundet
Traktater
Østrigs politik
Tchads regering

Tchads regering er blevet styret af Idriss Déby og hans Mouvement patriotique du Salut siden 2. december 1990, og officielt siden 28. februar 1991. En forfatningsændring af Tchads konstitution, i 2005, tillod Déby at stille til genvalg i en tredje periode.

Noter
Paul Scofield

Paul Scofield, CBE (født 21. januar 1922 i Hurstpierpoint, Sussex, død 19. marts 2008) var en Oscar-vindende britisk skuespiller, der både havde roller på teatret og i spillefilm.

Han blev længe ansat for at være en af de førende karakterskuespillere indenfor britisk teater, men det var for sin rolle som Sir Thomas More i filmen Mand til alle tider (org. A Man for All Seasons), at han modtog størst anerkendelse, da han i 1966/1967 både fik en Oscar for bedste mandlige hovedrolle og en BAFTA-pris fra det britiske filmakademi. Han var i 1956 blevet tildelt ordenen Order of the British Empire. Dansk anerkendelse blev det også til, da han modtog Bodilprisen for sin rolle som kong Lear i Peter Brooks' film af samme navn i 1971. Filmen blev optaget ved Råbjerg Mile.

Scofield døde af leukæmi.

Eksterne henvisninger 

 

Skuespillere fra England
Briter i 1900-tallet
Briter i 2000-tallet
Oscar for bedste mandlige hovedrolle
Personer tildelt Commander of the Order of the British Empire
Raja

Raja (Sanskrit, m., राज, rāja, [], konge, fyrste, hersker) er titlen til en indisk hersker. Den kvindelige form er rani. Formen maharaja betyder "konge". Ordet er beslægtet med latinsk rex, regis, regnum og dansk rige.

I dag anvendes titlen kun som ærestitel blandt Sydasien og Sydøstasiens gamle adel og har ingen politisk betydning – med én undtagelse: regenten af den lille malajiske delstat Perlis er den sidste regerende raja.

Raja er også et indisk personnavn, og artistnavnet til den russisk-norske artist Raya Bielenberg.

Se også 
 De indiske fyrstestater

Indiens historie
Regenters titler
Kongelige titler
Vaxholm

Vaxholm (tidligere Waxholm) er en svensk by i Stockholms län i Uppland. Det er Vaxholms kommunes administrationscenter og i 2005 havde byen 4.817 indbyggere.  

Vaxholm fik stadsprivilegium i 1652.

Eksterne henvisninger 

Byer i Stockholms län
By- og Landskabsstyrelsen

By- og Landskabsstyrelsen var en dansk styrelse, der blev oprettet pr. 1. oktober 2007, som led i en reorganisering af Miljøministeriet. Styrelsen skulle arbejde tæt sammen med Danmarks kommuner og regioner om naturbeskyttelse, vandmiljø og kommuneplanlægning. 

By- og Landskabsstyrelsen skulle arbejde med den fysiske planlægning i det åbne land og i byerne, den nationale naturbeskyttelse, Natura 2000, vandmiljøet og råstoffer. Styrelsen skulle sætte  juridiske, og administrative rammer for beskyttelsen af Danmarks  natur, og  sikre en balanceret udvikling af det åbne land og byerne.

By- og Landskabsstyrelsen bestod af fire faglige enheder – Vand, Natur, Byer  og Landsplan,  en juridisk enhed samt Miljøministeriets syv lokale miljøcentre, der tager sig af  konkrete miljø-, natur- og planopgaver.

Sekretariatet for Miljøportalen var indtil efteråret 2010 placeret i styrelsen.

Naturstyrelsen 
Fra 1. januar 2011 nedlægges By- og Landskabsstyrelsen. Den sammenlægges med Skov- og Naturstyrelsen og danner den nye organisation Naturstyrelsen under Miljøministeriet.

Eksterne kilder/henvisninger

 By- og Landskabsstyrelsens webside

Danske styrelser
Naturbeskyttelse i Danmark
Etableret i 2007
Ophørt i 2011
Østrig-ungarske krone

Østrig-ungarske kroner var valutaen og guldstandarden i Østrig-Ungarn. Ved en valutareform i 1892 afløste kroner den hidtidige Gulden, der var en sølvstandardvaluta. I folkemunde kaldte man guldmønterne 10-, 20- og 100-krone for guldkroner. Indtil 1900 var gulden gyldig ved siden af kronen. Ombytningsforholdet var to kroner for en gulden.

I det østrigske område af Østrig-Ungarn var 100 heller lig med 1 krone. I det ungarske område var betegnelsen korona og svarede til 100 filler. På pengesedlerne var valutaens navn angivet på alle Østrig-Ungarns sprog (koruna, korona, corona, krona, kruna, coroană).

Østrig 1892 til 1918

Monarkiets fald 

Selvom den oprindelige plan om en valutaunion mellem Østrig og de gamle stater i Østrig-Ungarn mislykkede, forblev kronen navn på flere af de nye staters valuta. Først trykkede man blot ny tekst hen over de gamle pengesedler. På grund af forskellig inflation i landene efter 1. verdenskrig fik kronen forskellig værdi.

Første Republik 1918 til 1925 
Kronen blev videreført i den første østrigske republik efter 1918. Den østrigske krone led dog under stor ustabilitet under inflationen i efterkrigstiden. I 1925 indførte man i stedet den østrigske schilling, der opretholdt sin stabilitet. Værdien af 1 schilling var 10.000 kroner.

Eksterne henvisninger 

Østrig-Ungarn
Historiske møntenheder
Multiplikationsfaktor

Multiplikationsfaktor bruges til at beskrive forholdet mellem to ligedannede geometriske figurer.

Det bruges således hvis vi tager udgangspunkt i Eksempel 1:

Forholdet mellem BD og BC er 3, fordi BC er 3 gange længere end BD. Ligeledes er BA 3 gange længere end BE. Multiplikationsfaktoren mellem trekant BDE og trekant ABC er altså 3. Man kan således regne ud, at AC må være 3 gange længere end DE, dvs. 6.

Og Eksempel 2:

Forholdet mellem DF og CD er 2, da CD er 2 gange længere. Ligeledes er AD 2 gange længere end DE. Multiplikationsfaktoren mellem DEFG og ABCD er altså 2. Så kan man regne ud at BC er 2 gange længere end GF, altså 3,4. På samme måde er AB 5.

Geometri
Lotte Linnet

Lotte Linnet (født 1953) er en dansk maler.

Hun har tidligere arbejdet som designmanager hos papirfabrikken Lambi i Norden, men har siden 1993 været fuldtidskunster.

Lotte Linnet bor i Århus, hvor hun også har sit galleri.

Eksterne henvisninger 
 Lotte Linnets hjemmeside 

Malere fra Danmark
Klungkung

Klungkung er det mindste administrationsenhed (kabupaten) på Bali, Indonesien. Det dækker et område på 315 km² og har en befolkning på 169.906 (2004). Regeringssædet er i Semarapura.

Eksterne kilder/henvisninger 

 Officiel side  

Bali
Claus Elming

Claus Ewald Elming (født 20. marts 1969 i Herning) er en dansk studievært og tidligere amerikansk fodboldspiller.

Elming stiftede bekendtskab med amerikansk fodbold under et udvekslingsophold i Minnesota. Tilbage i Danmark stiftede han sammen med Steen Lindeberg og Søren Brøcker en lokal amerikansk fodboldklub, Herning Hawks. Da han senere flyttede til Aarhus for at læse på Aarhus Universitet, var han med til at grundlægge Aarhus Tigers. 

Claus Elming kommenterede i 1998 på TV3 sin første Super Bowl sammen med Henrik Knudsen. Han var NFL-kommentator på TV 2 og TV 2 Zulu fra 1999 til 2006. Fra 2007 til 2012 var han NFL-kommentator på TV 2 SPORT.  

Claus Elming stoppede sin aktive karriere i år 2000, hvor han sammen med Aarhus Tigers vandt klubbens tredje danske mesterskab i træk og det fjerde i alt.  

I 2002 trak han igen i arbejdstøjet, men denne gang som træner for Avedøre Monarchs, hvor han i sine to sæsoner som offensive coordinator var med til at føre klubben frem til to danske mesterskaber i hhv. Mermaid Bowl XIV og XV. 

I 2007 vendte han tilbage til Monarchs, denne gang som cheftræner, og førte efter en ubesejret sæson holdet til finalen, som dog blev tabt til de forsvarende mestre fra Triangle Razorbacks. 

I 2006 blev Elming optaget i Danish American Football Federations Hall of Fame.

Sammen med kollegaen Jimmy Bøjgaard har han gjort den amerikanske professionelle liga NFL populær hos den danske befolkning. De begyndte sammen til Super Bowl XXXIII (33) og var også sammen på TV 2 Zulus første dag i luften, 15. oktober 2000. Siden har de kommenteret over 200 NFL-kampe sammen, heraf ni Super Bowls, hvor den første var Super Bowl XXXIII mellem Denver Broncos og Atlanta Falcons, sidstnævnte med danske Morten Andersen på holdet. Elming og Bøjgaard kaldes populært blot for NFLming og Falkeøje.

Claus Elming var vært på Sportsnyhederne på TV2 fra 2003 til 2007. 

Fra 2006 til 2017 var han vært på Vild med dans på TV2. Claus Elming meddelte, at han ikke vendte tilbage som vært i sæson 15 af Vild med dans i 2018.

I vinter/forår 2013 fik Claus Elming debut som quizvært. Han står i spidsen for programmet Pengene på bordet, den danske udgave af det internationalt kendte Moneydrop. 

Claus Elmings store kærlighed til amerikansk fodbold har senest vist sig ved, at han har startet sin egen hjemmeside, gulklud.dk, dedikeret til sporten.

Mesterskaber 
 Mermaid Bowl II, Herning Hawks
 Mermaid Bowl III, Aarhus Tigers
 Mermaid Bowl X, Aarhus Tigers
 Mermaid Bowl XI, Aarhus Tigers
 Mermaid Bowl XII, Aarhus Tigers
 Mermaid Bowl XIV, Træner Avedøre Monarchs
 Mermaid Bowl XV, Træner Avedøre Monarchs

 1998 EuroCup, Aarhus Tigers

 1997 Pokalfinale Træner Aarhus Tigers
 1998 Pokalfinale Træner Aarhus Tigers
 1999 Pokalfinale Træner Aarhus Tigers

Bibliografi 
 Bogen om NFL (2004)
 Bogen om Super Bowl (2006)
 Den store Bog om NFL (2011)
 Den store Bog om NFL (Opdateret 2012)

Referencer

Eksterne henvisninger 
 
 Claus Elmings MySpace-profil 
 The Official Claus Elming Fan Club 

Tv-værter fra Danmark
Personer fra Herning
Amerikansk fodbold-spillere fra Danmark
Ansatte ved TV 2
Podcastere fra Danmark
Store Magleby

Store Magleby er en landsby på Sydamager mellem Tårnby og Dragør. Byen kaldes også Hollænderbyen efter de mange hollandske indvandrere, der kom til Amager under Christian 2.

Landsbyen ligger i Dragør Kommune, Store Magleby Sogn, hvor den grænser op til Københavns Lufthavn. Langstrakte parcelhuskvarterer forbinder Store Magleby med Dragør, disse kaldes blandt beboerne vængerne.

Store Maglebys historie strækker sig tilbage til middelalderen. Byens betydning voksede markant i 1500-tallet, efter Christian 2. indbød en række nederlandske bønder til at bosætte sig her i 1521. Disse bønder var hidkaldt for at tilvejebringe grøntsager af større variation og bedre kvalitet til slottet og til den bedre del af det københavnske borgerskab. Der er dog sået tvivl om de virkelig kom fra det nuværende Holland; de kom måske snarere fra Flandern i det nuværende Belgien.
 
Men i Flandern taler man også Nederlandsk, og der blev flittigt talt Nederlandsk i Store Magleby i cirka 300 år, da undervisning på byens skole og pastorens prædiken i byens kirke foregik på nederlandsk. I 1811 måtte de nederlandsktalende bondefamilier dog føje sig for de danske myndigheder, der bestemte, at der nu skulle tales dansk.

Meget af Store Maglebys historie er optegnet af tv-produceren Jan Dirchsen - der boede på Hollændergård - i 1982 i sin bog: "Hollænderbyen og dens mennesker"."Hollænderbyen og dens mennesker" (C)1982 af Jan Dirchsen ved Nationalmuseets forlag. I Amagermuseet, der er etableret i et par af Store Maglebys gamle gårde, er den specielle lokale kultur og historie bevaret og udstillet.

I landsbyen ligger Store Magleby Kirke.

Kilde og referencer 

Dragør
Bydele og forstæder på Amager
Stamford Hill

Stamford Hill er et område i den nordlige del af Hackney i London. Området har en af de største grupper af hasidiske jøder i Europa.

Historie 

Stamford Hill ligger over Stoke Newington, hvor den romerske vej Ermine Street krydser vejen fra Clopton til Hackney. Udviklingen af området begyndte omkring år 1800, og i løbet af det næste århundrede blev der rejst mange eksklusive boliger der. London Road blev et vigtigt kommercielt center for den voksende befolkning. Der blev oprettet togforbindelse, og omkring 1880 blev der også lavet forbindelse mellem sporvognslinierne fra nord-London og Hackney-sporvognene, så Stamford Hill blev et vigtigt knudepunkt.

Hackney
Spangsbjerg (Esbjerg)

Spangsbjerg er en bydel i Esbjerg. Bydelen ligger i Gjesing Sogn
og hører til Esbjerg Kommune.

Stednavnet "Spangsbjerg" kan føres tilbage til 1606, hvor det hed "Sponngsbierig", og hentyder muligvis til den smalle bro, også kaldet en spang, der har været over Spangsbjerg Møllebæk. I området fandtes oprindeligt kun en vandmølle.

Spangsbjerg Mølle 
Spangsbjerg mølle omtales første gang i 1427, hvor den hører under gården Spangsbjerg i Jerne Sogn, men i 1627 skiltes gård og mølle ad, og møllen kom derved til at høre under Bryndum Sogn, hvorfra Gjesing Sogn sidenhen er udskilt.

Frem til 1668 hørte møllen under Bramminge Hovedgård og Endrupholm, men her mageskiftes den med Kongen og kommer i privateje. I 1737 køber Magister Maturin Castensen, præst ved Jerne Kirke møllen, der ved hans død kommer ind under det Maturinske legat, der sælger den videre til en lokal landmand. Møllen fortsætter i privateje med skiftende ejere resten af dens levetid.

I 1834 brænder møllen, men bliver genopført. I 1859 sker der en totalrenovering af møllen, hvor der endvidere bliver bygget en vindmølle ved siden af vandmøllen. I 1906 og igen i 1908 brænder gården, og i 1917 bliver mølle og gård solgt til en kartoffelmelsfabrik ved navn A/S Spangsbjerg Mølles Kartoffelmelsfabrik, da det kneb med kartoffelmel henimod slutningen af 1. verdenskrig. I 1923 nedlægges kartoffelmelsfabrikken og gården bliver drevet videre som almindeligt landbrug frem til 1940 hvor Holger Willadsen på Solbakkegård får overdraget møllegården, der nedrives i 1942, hvor mølledammen samtidigt afvandes. På tomten hvor møllen har ligget blev anlagt et lille anlæg med en mindesten over møllen.
I 1959 blev møllegården solgt til Bryndum Kommune, der hurtigt begyndte at udstykke jordene til bebyggelse for det ekspanderende Esbjerg.

Litteratur 
 Petersen, Søren 1967: Træk af Bryndum sogns historie. Esbjerg.
 Willadsen, Holger 1947: Bryndum – Vester Nebel. Esbjerg.

Bydele i Esbjerg
Connie Kruckow

Connie Dyhr Kruckow (født 23. oktober 1953 I Vålse på Falster) er en dansk sygeplejerske, der i perioden 2000-2009 var formand for Dansk Sygeplejeråd og Sundhedskartellet; hun blev afløst af Grete Christensen.

Kruckow blev uddannet sygeplejerske fra Frederiksborg Amts Sygeplejeskole i 1976 og supplerede i 1984-1985 med 1. del af uddannelsen til ledende sygeplejerske. Fra 1976-1987 arbejdede hun som sygeplejerske, 1. assistent og afdelingssygeplejerske på forskellige afdelinger på Hillerød Sygehus. Hun blev i 1987 faglig sekretær for Dansk Sygeplejeråd i Frederiksborg Amtskreds og i 1993 formand for kredsforeningen.

Connie Kruchow var desuden medlem af forretningsudvalget i FTF, næstformand for Danske Sundhedsorganisationers Arbejdsløshedskasse, næstformand for Pensionskassen for Sygeplejersker, bestyrelsesmedlem i Lån & Spar Bank og formand for Dansk Sygeplejehistorisk Fond.

På Dagens Medicins liste over de mest magtfulde personer i Sundhedsvæsenet i 2008 var Kruckow nr. 5.

I januar 2010 valgte Connie Kruckow at trække sig fra sine poster, og blev i stedet ansat som basissygeplejerske på gynækologisk-obstetrisk afdeling på Hillerød Hospital.

Privat 
Connie Kruckow bor i Hald Strand / Hundested med sin mand. Connie Kruckow har to børn, en søn og datter.

Kilder og eksterne henvisninger 
 KVINFOs biografi af Connie Kruchow

Referencer 

Fagforeningsfolk fra Danmark
Sygeplejersker fra Danmark
Foreningsformænd fra Danmark
Personer fra Falster
Personer i Kraks Blå Bog
Forum (Bryndum Sogn)

Forum er en lille landsby i Sydvestjylland, beliggende i den nordligeste del af Bryndum Sogn, nord for selve Bryndum (under postnummeret 6715 Esbjerg N), og lige op til primærrute 12 mellem Esbjerg og Varde. Den ligger i Esbjerg Kommune og hører til Region Syddanmark.

Stednavnet Forum, i 1335 Forthum, er afledet af ordet "forth", der betyder "vadested", og henviser til at den gamle ryttervej fra Strandby Kro til Varde her krydsede Astrup Bæk. I landsbyen var der en overgang upriviligeret kro, og i 1927 blev der etableret en brugsforening og i 1951 en skole, men begge dele er nu for længst atter nedlagte, og nærmeste skole og indkøbssted findes nu i Tarp. Den tidligere skole huser nu Forum Fritidscenter.

Litteratur 
 Petersen, Søren 1967: Træk af Bryndum sogns historie. Esbjerg.
 Willadsen, Holger 1947: Bryndum – Vester Nebel. Esbjerg.
 Jørgensen, Henning 1993: Forum-området 1664 – 1993

Lokaliteter i Esbjerg Kommune
Too Much Blood

"Too Much Blood" er en sang fra The Rolling Stones album Undercover fra 1983.

Den er krediteret til Mick Jagger og Keith Richards, men "Too Much Blood" er hovedsagelig en Jagger komposition. Jagger sagde på tidspunktet for udgivelsen om sangen: ”Jeg havde den før alle var ankommet en nat. Det var bare Charlie og Bill. Og en af vores roadies ved navn Jim Barber, der spillede guitaren. Og jeg var lige begyndte at spille dette riff jeg havde, jeg havde ikke nogen tekst til den, og så lige pludselig kom ordene som du kan høre.” 

Sangen omhandler emner som den voksende vold i medierne på det tidspunkt, og tilfældet af sagen om Issei Sagawa. Jagger sagde til det:” Altså der var denne her skandaløse, morderisk historie i Frankrig – det var en sand historie – om en japansk fyr der havde myrdet, og den ligesom fangede fantasien hos det franske publikum, og det japanske. Ruserne ville lave en film ud af det. Så det var det første, og så begyndte jeg at bliver mere let over det… film og alt det der kom ud af sådan noget vold”.

På sangen var det Jagger som sang og spillede guitar, sammen med Richards og Jim Barber. På bas var det Wyman, og på trommer Watts. Hornene spillede CHOPS, og perkussion blev spillet af Sly Dunbar.

En dance-version af sangen, remixed af Arthur Baker, blev udgivet som en maxisingle i december, 1984. Der blev lavet en musikvideo, af instruktøren Julien Temple, der viste Richards og Ron Wood jagte Jagger med motorsave. "Too Much Blood" er aldrig blevet sunget af bandet til koncerter, og findes heller ikke på nogen opsamlingsalbummer.

Referencer

Eksterne henvisninger 

 Officiel tekst
 Hør The Rolling Stones ”Too Much Blood”
 

Rolling Stones-sange
Kjersing

Kjersing (også kaldet Kærsing eller Kjærsing) er en bydel til Esbjerg i Bryndum Sogn, beliggende i den sydligste del af sognet, hvor den grænser op til Gjesing Sogn. Området består i dag fortrinsvist af et større industriområde. Den ligger sig i Esbjerg Kommune og hører til Region Syddanmark.

Stednavnet Kjersing, kaldtes i 1606 Kierssing, og bestod ved udskiftningen af to gårde, der lå i engområdets sydlige del, medens den nordlige del på daværende tidspunkt udgjordes af hede.
 
I 1937 blev der anlagt en flyveplads på heden, og ved tyskernes besættelse af Danmark i 1940 tog de den straks i besiddelse, og udbyggede den i løbet af krigen, blandt andet med flyverskjul, ammunitionsdepoter (beliggende helt oppe mod den nuværende sydlige udkant af Tarp), og bunkersanlæg. Den 27. august 1944 blev lufthavnen bombet så grundigt af englænderne, at tyskerne efterfølgende opgav at bruge den som lufthavn. Den fortsatte dog som militærlejr frem til krigens slutning, hvor den overgik til lejr for de tyske flygtninge. Efter krigen flyttedes Esbjerg Lufthavn til dens nuværende placering ved Korskroen, medens Kjersing-området så småt begyndte at blive udstykket til det industrikvarter, der i dag dækker en stadigt større del af området.

I industrikvarteret ligger blandt andet en afdeling af EUC Vest, chokolademælksfabrikken Cocio, og SE's hovedkontor.

Litteratur 
 Petersen, Søren 1967: Træk af Bryndum sogns historie. Esbjerg.
 Willadsen, Holger 1947: Bryndum – Vester Nebel. Esbjerg.

Bydele i Esbjerg
Militærsporet

Militærsporet i Næstved var et 1,63 km langt forbindelsesspor, der i 1892 blev anlagt sammen med Slagelse-Næstved-banen mellem den og Køgebanen – den daværende Sydbane – så der kunne køre tog direkte mellem de to baner uden at komme ind på Næstved Station for at rebroussere.

Da Sjællandske Midtbane fra Ringsted i 1924 blev ført ind på Næstved station mellem de to andre baner, blev sporet ikke fjernet. Der måtte anlægges en krydsning i niveau, men der blev ikke gjort meget ud af den: der blev henlagt et sporstykke, der i påkommende til­fælde hurtigt kunne indlægges. I tilfælde, hvor sporet skulle bruges, skulle der således både ilægges sporskifter ved tilslutningen til Køgebanen og Slagelsebanen og lægges spor henover dobbeltsporet fra Ringsted, så det ikke kunne befares, når Militærsporet var etableret.

Ved Militærsporets tilslutning til de to ældste baner var der opført hytter med telefonforbindelse til Næstved Station. En sådan skulle også opføres ved krydsningen med Midtbanen, men allerede i 1925 blev Militærsporet nedlagt.

Strækninger hvor banetracéet er bevaret 
Fra en grusvej mod øst lige nord for Køgebanens bro over Østre Ringvej kan man se rester af Militærsporets dæmning. Et tilgængeligt, men ganske kort stykke dæmning findes øst for Herlufsholm Svømmehal, hvor det grener fra stien Fodsporet, som er anlagt på Slagelse-Næstved-banens tracé.

Eksterne kilder/henvisninger 

 Geodatastyrelsen: Høje målebordsblade

Se også 
 Vandring og cykling på nedlagte jernbaner i Danmark#Militærsporet i Næstved
 Danske jernbaner

Nedlagte jernbanestrækninger i Danmark
Veje i Næstved
Etableret i 1892
Friedrichshain

Friedrichshain er en bydel (tysk: Ortsteil) i Friedrichshain-Kreuzberg-distriktet (tysk: Bezirk) i Berlin, Tyskland. Friedrichshain har et areal på 9,78 km2 og et befolkningstal på 136.652 (2020). Bydelen har dermed en befolkningstæthed på 13.973 indbyggere pr. km2. 

Friedrichshain har bydelsnummeret 0201.

Friedrichshain var sit eget distrikt i Berlin indtil 2001, hvor det blev slået sammen med Kreuzberg til ét distrikt. Da det var sit eget distrikt, var Friedrichshain det mindste distrikt i både indbyggertal og areal.

Berlins geografi
Bydele i Berlin